Afsonderingsregulasies oor klere ‘bisar, verstommend’Daar is al hoe meer kritiek op die regering se afsonderingsregulasies. (Foto: pixabay) Die DA eis die kop van die minister van handel en nywerheid nadat hy Dinsdag bepalings in die Staatskoerant afgekondig het waarin uitgestippel word watter kleredrag mense tydens vlak 4 van die afsonderingstydperk mag dra. “Die DA is verstom oor die bisarre en ongelooflike lys klere wat [Ebrahim] Patel afgekondig het en dit lyk asof dit uit Alice in Wonderland afkomstig is,” het Dean Macpherson, die DA se woordvoerder oor handel en nywerheid, Woensdag gesê. “Die nuwe kleredragbepalings is waansinnig en lyk of dit eerder tuishoort in die 1980’s in die Sowjetunie, eerder as in ŉ demokrasie soos Suid-Afrika.” Macpherson sê daar is geen regverdiging vir die minister om te besluit watter klere mense mag koop nie – en erger nog – hoe hulle dit mag dra. Hemde kan byvoorbeeld gekoop word, mits dit onder ŉ baadjie of trui gedra word. ŉ Kortbroek is ook aanvaarbaar, maar dan moet dit met stewels en dik sykouse (“leggings”) gedra word. Skoene mag ook verkoop word, maar net as die tone bedek word. Macpherson sê die bepalings beledig Suid-Afrikaners se intelligensie. “Om dit reguit te stel: Suid-Afrikaners dryf die spot met minister Patel oor dié regulasies.” Die voorskrifte is beskryf as iets uit die bekende boek Alice in Wonderland. (Foto:Paolo Nicolello/Unsplash) Hy sê die regulasies is niks anders as Patel en die ANC se voortgesette obsessie om aan Suid-Afrikaners voort te skryf wat hulle mag en nié mag doen nie en dat dit geen plek in ŉ vry land soos Suid-Afrika het nie. “Die DA glo mense moet kan koop wat hulle wil, solank dit veilig en in ooreenstemming met gesondheidsprotokolle gedoen word. Daar is geen regverdiging vir ŉ lys klere nie.” Macpherson sê Patel maak nou ongetwyfeld net wat hy wil sonder enige teenkanting van pres. Cyril Ramaphosa. Volgens die DA is Patel toegelaat om sogenaamde wenners en verloorders in die ekonomie te kies en te besluit wat billik is. “Die president moet nou na vore tree en Patel dadelik afdank. Hy was tydens die krisis ŉ dooie gewig in die regering en steier van een krisis na die volgende. Hy moet toegelaat word om te gaan rus voordat hy ons ekonomie enige verdere skade berokken.” Op sosiale media het mense ook hul verbystering met die jongste regulasies te kenne gegee. En talle dryf inderdaad die spot daarmee. “Ek het nooit gedink ek sal dié absolute waansinnigheid van die regering sien nie,” het die voormalige DA-burgemeester van Johannesburg, Herman Mashaba, getwiet. Die politieke ontleder Justice Malala het op Twitter gesê Ramaphosa het vroeër gesê die besluit oor die voortgesette verbod op die verkoop van sigarette was ŉ gesamentlike besluit van die regering – en dat dié “verspotte regulasies” dus nie net Patel se besluit was nie. “Hierdie is Ramaphosa se bepalings. Hy is aandadig.” Nóg ŉ sosialemediagebruiker spot dat dit lyk of die regering vergeet het om die draadtelling van die lakenlinne wat verkoop moet word, in die regulasies in te sluit. According to Minister Patel's list of clothing good sons & daughters of the revolution wear, what's the position on pseudo-military, Cuban-branded berets? Asking for a comrade. WAR IS PEACEFREEDOM IS SLAVERYIGNORANCE IS STRENGTHCROP BOTTOMS WORN WITH BOOTS AND LEGGINGS ARE OK pic.twitter.com/v44SUMnIDk — Hermann Pretorius???????? (@Meneer_Mann) May 13, 2020 “En die Orde van die Dik Doringboom (vyfde klas) gaan aan … minister Ebrahim Patel vir die domste regulasies wat nog ooit afgekondig is,” skryf ŉ ander gebruiker. So basically, Minister Patel wants us to dress like this ????‍♂️. pic.twitter.com/KdjcO301DO — Fahraaz Patel (@FAROPATEL) May 13, 2020